Da je država nekome majka, a nekome maćeha, na svojoj su koži osjetili mnogi koji su se našli pod ovrhom zbog poreznog duga. Iako nije sporno da se porez mora plaćati, ti su ljudi ogorčeni zbog nejednake porezne politike koja jednima, bez ikakvih kriterija i objašnjenja, briše stotine milijuna kuna poreznog duga, dok drugima ovršuje račune, i to u trenucima dok su iznosi koje njima država duguje i deseterostruko veći od iznosa zbog kojih su im računi ovršeni!?

U takvoj situaciji našli su se obrtnici, odvjetnici, sudski vještaci... A takvo ponašanje države ne samo da je sramotno već je i nezakonito jer se izravno krše odredbe Općeg zakona o porezu. Prema zakonu, dužniku koji ima dospjelo potraživanje prema državnom proračunu, a istodobno ima porezni dug, iznos potraživanja do iznosa duga obustavit će se radi prijeboja. Usto bi, prema zakonu, prilikom prijeboja država trebala isplatiti i ostatak svoga duga, no umjesto toga, ona ovršuje ljude kojima duguje i do desetak puta više nego oni njoj.

U takvoj se situaciji našao i naš sugovornik (podaci poznati redakciji), kojem je račun ovršen iako njemu država duguje tri puta više nego on njoj. Da bude gore, njemu država duguje novac za poslove obavljene prije nekoliko godina, a porezni dug mu je i nastao zbog dugovanja države. U zahtjevu za prijebojem nije ni tražio da mu se isplati sve što mu država duguje, već je samo zatražio prijeboj dugova. No, usprkos zahtjevu za prijeboj, Porezna uprava mu je ovršila račun onemogućivši ga u poslovanju.

– Porezna uprava krši zakon jer je pokrenula postupak ovrhe a da prije toga nije riješila zahtjev o prijeboju, a to je suprotno odredbama Općeg zakona o porezu. Pa gdje ima da država krši zakone koje je sama donijela? O tome kako mi se takvim ponašanjem ugrožava i poslovna i životna egzistencija da i ne govorimo – kaže naš sugovornik. Koliko se ljudi našlo u takvoj situaciji teško je reći jer u Poreznoj upravi takve podatke nemaju, dok u Fini kažu da oni samo provode ovrhe ne ulazeći u to zašto i nad kojim sredstvima se ovrha provodi.

>>Otvoreno pismo poduzetnika Despota predsjedniku, premijeru i ministrima